Forslag til Rådets forordning om samfinansiering med europæiske ikke-statslige udviklingsorganisationer (NGO) af foranstaltninger på områder af interesse for udviklingslandene (95/C 251/07) KOM(95) 292 endelig udg. - 95/0168(SYN)

(Forelagt af Kommissionen den 11. juli 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130 W,

under henvisning til forslag til Kommissionen,

i samarbejde med Europa-Parlamentet, og

ud fra følgende betragtninger:

Kommissionen fremlagde i sin meddelelse til Rådet af 6. oktober 1975 (1) sine retningslinjer vedrørende forbindelserne med de ikke-statslige organisationer (NGO), der beskæftiger sig med udviklingssamarbejde, samt de generelle kriterier og betingelser for anvendelse af bevillinger til NGO'ernes udviklingsforanstaltninger;

budgetmyndigheden oprettede i 1976 en budgetpost bestemt til samfinansiering med NGO'erne, og har siden konstant forøget bevillingen til denne post (fra 2,5 mio. ECU i 1976 til 174 mio. ECU i 1995) på grundlag af beretninger over anvendelsen af disse bevillinger, som årligt forelægges af Kommissionen;

Rådet godkendte på sin samling den 28. november 1977 (2) ovennævnte generelle kriterier og betingelser for anvendelse af bevillingerne;

Europa-Parlamentet bekræftede i sin beslutning af 14. maj 1992 om NGO'ernes rolle i udviklingssamarbejdet (3) endnu engang NGO'ernes særlige og uerstattelige rolle samt nytten og effektiviteten af deres udviklingsfremmende foranstaltninger, idet det bl. a. understregede NGO'ernes betydningsfulde rolle i arbejdet til fordel for marginaliserede befolkningsgrupper i udviklingslandene, behovet for at bevare NGO'ernes aktionsautonomi, nødvendigheden af at inddrage NGO'erne i bestræbelserne for at fremme menneskerettighederne og den grundlæggende demokratiseringsproces;

Rådet understregede i sin resolution af 27. maj 1991 om samarbejdet med NGO'erne betydningen af NGO'ernes autonomi og uafhængighed; det erkendte desuden nødvendigheden for komplementaritet mellem Fællesskabets system for samarbejde med NGO'erne og de bestræbelser af samme art, der udfoldes på nationalt plan, samt behovet for fleksibilitet i procedurerne og anvendelsen heraf;

Rådet noterede sig i sine konklusioner af 18. november 1992 (4) med tilfredshed de kriterier, der anvendes af Kommissionen ved udvælgelsen af samfinansieringsprojekter på udviklings- og uddannelsesområdet, især med henblik på styrkelsen af demokratiet og menneskerettighederne i udviklingslandene, og udtrykte særlig tilfredshed med, at Kommissionen klart har understreget, at det vigtigste udvælgelseskriterium fortsat er projektets kvalitet, idet det uforbeholdendt tilsluttede sig de tanker, Kommissionen har lagt til grund for denne fremgangsmåde;

der bør fastsættes bestemmelser for forvaltningen af samfinansiering med europæiske NGO'er af foranstaltninger på områder, der er af interesse for udviklingslandene -

UDSTEDT FØLGENDE FORORDNING:

Artikel 1

1. Fællesskabet samfinansierer sammen med de europæiske ikke-statslige udviklingsorganisationer (NGO) foranstaltninger, som tager sigte på direkte at imødekomme basisbehovene hos de vanskeligst stillede befolkningsgrupper i udviklingslandene. Formålet med disse foranstaltninger, der foreslås af de europæiske NGO'er og gennemføres i samarbejde med disses partnere i udviklingslandene, er at bekæmpe fattigdommen og forbedre modtagernes livskvalitet og egne udviklingsmuligheder.

2. Fællesskabet samfinansierer ligeledes sammen med de europæiske NGO'er foranstaltninger, der tager sigte på at bevidstgøre og oplyse den europæiske offentlighed om udviklingsproblemerne i udviklingslandene og i forbindelserne mellem udviklingslandene og de industrialiserede lande. Formålet med disse foranstaltninger, der foreslås af de europæiske NGO'er, er at mobilisere den europæiske offentlighed til fremme af udviklingsarbejde og aktionsstrategier, der har positive virkninger for befolkningen i udviklingslandene.

3. Desuden deltager Fællesskabet i finansieringen af foranstaltninger, der tager sigte på at udbygge samarbejdet og koordinationen mellem NGO'er fra medlemsstaterne og mellem disse og Fællesskabets institutioner.

Artikel 2

1. De samfinansierede foranstaltninger i udviklingslandene, der iværksættes i henhold til artikel 1, stk. 1, skal især vedrøre lokaludvikling i land- og byområder inden for den sociale og økonomiske sektor, udvikling af menneskelige ressourcer og institutionel støtte til de lokale partnerne i udviklingslandene.

Inden for rammerne af de forskellige interventionsområder skal der, alt imens kriteriet vedrørende foranstaltningens kvalitet prioriteres højt, især lægges vægt på foranstaltninger, der tager sigte på

- styrkelse af det civile samfund og udvikling baseret på medbestemmelse, fremme og beskyttelse af menneskerettighederne og demokratiet

- kvindens rolle i udviklingsprocessen

- bæredygtig udvikling.

2. Foranstaltninger til bevidstgørelse og oplysning af den europæiske offentlighed, som iværksættes i henhold til artikel 1, stk. 2, skal tage sigte på klart definerede grupper, omfatte relevante emner, bygge på en afbalanceret analyse og passende viden om de pågældende emner og grupper samt have en europæisk dimension.

Der skal, idet der fortsat lægges størst vægt på foranstaltningernes kvalitet, tages særligt hensyn til bevidstgørelsesforanstaltninger, som

- understreger den indbyrdes afhængighed mellem Det Europæiske Fællesskabs medlemsstater og udviklingslandene

- søger at videregive et mobiliserende budskab til fremme af en bedre balance mellem landene i nord og i syd

- ansporer til samarbejde mellem NGO'er

- åbner mulighed for aktiv deltagelse fra partnere i udviklingslandene.

3. De foranstaltninger til udbygning af koordinationen mellem NGO'er i medlemsstaterne og med Fællesskabets institutioner, som skal træffes i henhold til artikel 1, stk. 3, i denne forordning, omfatter bl. a. støtte til udvikling af egnede udvekslings- og kommunikationsnet.

Artikel 3

1. Aktørerne i samarbejde, der kan samfinansieres i henhold til denne forordning, er de ikke-statslige organisationer, der opfylder følgende betingelser:

- de skal være oprettet som selvstændige, ikke-udbyttegivende organisationer i en af Det Europæiske Fællesskabs medlemsstater i henhold til den der gældende lovgivning

- de skal have deres sæde i en af Det Europæiske Fællesskabs medlemsstater, idet dette sæde skal fungere som reelt center for al beslutningstagning vedrørende de samfinansierede foranstaltninger

- hovedparten af deres finansielle midler skal være af europæisk oprindelse.

2. Når det skal afgøres, om en NGO er berettiget til at modtage samfinansiering, skal der tages hensyn til følgende elementer:

- dens evne til at mobilisere solidaritet og private midler i Det Europæiske Fællesskab til dens aktiviteter på udviklingsområdet

- den prioritering, den tillægger udvikling, og dens erfaring på området

- dens administrative og finansielle forvaltningskapacitet.

Artikel 4

1. Fællesskabets samfinansiering af de i artikel 1 omhandlede foranstaltninger kan både dække anlægs- og driftsudgifter, udgifter i udenlandsk eller lokal valuta og generelt set enhver udgift, der måtte være nødvendig for at gennemføre de samfinansierede foranstaltninger på korrekt vis, herunder NGO'ernes eller NGO'nettenes administrationsomkostninger.

2. Den NGO, med hvilken der indgås aftale om samfinansiering, underretter sine partnere om Fællesskabets bidrag til foranstaltningen.

3. NGO'en tilstræber systematisk, at de aktører eller partnere i udviklingslandene, som foranstaltningen i sidste ende skal komme til gode, yder naturalydelser eller finansielle bidrag til den pågældende foranstaltning inden for rammerne af deres muligheder og under hensyntagen til den enkelte foranstaltnings særlige art.

Artikel 5

Fællesskabets samfinansiering i henhold til denne forordning har form af gavebistand.

Artikel 6

1. Det pålægges Kommissionen at forberede, vedtage og forvalte de i denne forordning omhandlede foranstaltninger efter gældende budgetprocedurer og andre gældende procedurer, herunder procedurerne i finansforordningen vedrørende Fællesskabernes almindelige budget, under hensyntagen til NGO'ernes særlige kendetegn og art og navnlig det forhold, at de bidrager finansielt til disse foranstaltninger.

2. Enhver finansieringsaftale, der indgås i medfør af denne forordning, skal bl. a. indeholde en bestemmelse om, at Kommissionen og Revisionsretten kan foretage kontrol på stedet efter de sædvanlige bestemmelser, som Kommissionen fastsætter i henhold til gældende bestemmelser, navnlig bestemmelserne i finansforordningen vedrørende Fællesskabernes almindelige budget.

Artikel 7

Efter hvert regnskabsårs afslutning forelægger Kommissionen Europa-Parlamentet og Rådet en årsberetning, der indeholder et resumé af de foranstaltninger, som er finansieret i regnskabsårets løb, en evaluering af gennemførelsen af denne forordning i regnskabsårets løb samt de generelle retningslinjer for dens fremtidige anvendelse.

I beretningen fremlægges eventuelt konklusionerne af eksterne evalueringer.

Artikel 8

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) KOM(75) 504 af 6. 10. 1975.

(2) R/207/78 (GCD) af 26. 1. 1978.

(3) EFT nr. C 150 af 15. 6. 1992, s. 273.

(4) Jf. 9907/92 DEVGEN 56 af 9. 11. 1992.